David James

David Benjamin James (sündinud 1. augustil 1970 Wlewyn Gardensis) on Inglismaa endine jalgpallur, väravavaht. Inglismaa jalgpallikoondises mängis James aastatel 1997–2010 kokku 53 mängu. Debüüt koondises toimus 29. märtsil 1997, kui võideti Mehhiko jalgpallikoondis 2:0. Palju aastaid oli James Inglismaa koondise varuväravavaht David Seamani järel. 2002. aasta oktoobris tegi Seaman EM-valikmängus Makedoonia jalgpallikoondise vastu vea, lastes makedoonlastel lüüa värava otse nurgalöögist. See jäi tema viimaseks mänguks Inglismaa koondises ja peatreener Sven-Göran Eriksson kasutas edaspidi koondise esiväravavahina Jamesi. 2002. aasta MM-il Jaapanis oli kõigis Inglismaa mängudes algusest lõpuni väravas veel Seaman. Alagrupis sai Inglismaa kahe viigi kõrvale 1:0 võidu vana vaenlase Argentina jalgpallikoondise üle ning pääses alagrupist Rootsi jalgpallikoondise järel teisena edasi. Seejärel alistas Inglismaa Taani jalgpallikoondise 3:0 ja kaotas veerandfinaalis Brasiilia jalgpallikoondisele 1:2. 2004. aasta EM-il Portugalis oli James juba Inglismaa põhiväravavaht ja mängis kõik mängud algusest lõpuni. Avamängus kaotas Inglismaa Prantsusmaa jalgpallikoondisele 1:2, kusjuures Prantsusmaa lõi mõlemad väravad mängu lisaminutitel ja kahe värava vahel sai James kollase kaardi. Teises mängus alistas Inglismaa Šveitsi jalgpallikoondise 3:0. Kolmandas mängus laskis James Horvaatia jalgpallikoondisel avavärava lüüa juba 5. minutil, aga Inglismaa võitis mängu ikka 4:2 ja läks Prantsusmaa järel alagrupist teisena edasi. Veerandfinaalis Portugali jalgpallikoondise vastu läks Inglismaa juba 3. minutil juhtima. 83. minutil Portugal viigistas. Lisaajal lõi kumbki meeskond veel värava. Järgnes penaltiseeria, kus Portugal realiseeris 7 penaltist 6 ja kogu seeria 6:5. Viimase, otsustava värava lõi Jamesi võrku vastaste väravavaht Ricardo Pereira. 2006. aasta MM-il Saksamaal oli Inglismaa põhiväravavaht Paul Robinson, kes mängis kõik Inglismaa mängud algusest lõpuni. Alagrupis võitis Inglismaa kaks esimest mängu ja viigistas siis Rootsiga. Inglismaa võitis alagrupi Rootsi ees. Seejärel alistati 1:0 Ecuadori jalgpallikoondis ja kaotati 0:0 lõpenud mängu järel Portugalile penaltiseerias 1:3 (Ricardo tõrjus 3 penaltit). 2008. aasta EM-ile Inglismaa ei pääsenud. Otsustavaks kodumänguks Horvaatia vastu ei valitud väravasse Jamesi ega Robinsoni, vaid väheste kogemustega Scott Carson, kes oma alles teises koondisemängus mängis halvasti ja Inglismaa kaotas 2:3. 2010. aasta MM-il LAV-is mängis avakohtumises Inglismaa eest Robert Green ja Inglismaa viigistas USA jalgpallikoondisega 1:1. Edaspidi mängis Inglismaa väravas James. Teises alagrupimängus oli ta 39 aastat ja 321 päeva vana ning sai sellega kõigi aegade vanimaks jalgpalli MM-i debütandiks. Inglismaa viigistas Alžeeria jalgpallikoondisega 0:0 ja võitis Sloveenia jalgpallikoondise 1:0 ning pääses alagrupist USA järel teisena edasi. Seejärel kaotas Inglismaa Saksamaa jalgpallikoondisele 1:4 ja langes välja. Rohkem pole James Inglismaa koondises mänginud. Liverpool Football League Cup: 1994–95 Portsmouth FA Cup: 2007–08 David James on 196 cm pikk. James oli abielus. Tal on oma endise naise Tanyaga 4 last. James on töötanud ka modellina. 1995 sai ta lepingu Giorgio Armaniga ja 2005 H&M-iga.